
ВЪПРОС № 59 
Уважаеми дами и господа,

Ние сме фирма, която се занимава с научно-изследователска и развойна дейност и в момента сме в процес на разработка на опитен образец.

Необходими са ни допълнителни средства за завършване на стартиралите изследвания, измервания и изпитвания и изработване на самия опитен образец. Конкретният ни въпрос е дали можем да кандидатстваме по Процедура BG161PO003-1.1.05 „Разработване на иновации от стартиращи предприятия” от ОП Конкурентоспособност за разходите, необходими за финализирането на гореупоменатите дейности, или иначе казано, допустимо ли е кандидатстването за част от цялостен проект за разработване на иновационен продукт, при положение, че останала част вече е извършена?

С уважение, Тодор Тодоров
18.07.2011 г. (дата на постъпване на въпроса)

ОТГОВОР № 59 
Създаването или финализирането на опитен образец, както и извършването на изследвания, измервания и изпитвания, свързани с разработването на иновативния продукт, процес или услуга е сред допустимите дейности съгласно Насоките за кандидатстване. Дори и част от тези дейности да са били извършени предварително от страна на кандидата, той може да подаде проект за останалата част от дейностите, които предстои да бъдат извършени с оглед разработването на иновативния продукт, процес услуга.  
Следва да имате предвид, че за да бъдат допустими разходите по проекта те трябва да бъдат извършени след датата на влизане в сила на договора за предоставяне на безвъзмездна финансова помощ и до изтичане на срока за изпълнение на проекта, с изключение на разходите за консултантски услуги за изготвяне на проектното предложение по процедурата. 

